༡༩༦༨ལོར་མདོ་སྨད་མང་རར་སྐྱེས།ཀླུ་ཚང་དགོན་པའི་ཆོས་སྒོར་ཞུགསཏེ་གཞུང་བཀའ་པོད་ལྔ་དང་སྔགས་རྒྱུད་སྡེ་བཞི་ལ་སྦྱངས།༡༩༩༧ཕར་ཕྱིན་རབ་འབྱམས་པའི་དམ་བཅའ་བཞགཀླུ་ཚང་དགོན་པ་དང་དབུས་གཞུང་ཐར་ཤུལ་དགོན་པ།གངས་ལྗོངས་ཤེས་རིག་ནོར་བུའི་གླིང་སོགས་སུ་བསྡུས་ཚན་དབུ་ཕར་དང་ཐ་སྙད་རིག་གནས་སོགས་ཀྱི་འཆད་ཉན་སྤེལ་ཅིང་།སློབ་གྲྭ་ཆེ་འབྲིང་ཆུང་གསུམ་གྱི་དགེ་སློབ་དང་།བསླབ་རམས་པ་དང་འབུམ་རམས་པ།གཞུང་སྒེར་གྱིས་བསྒྲུབས་པའི་འཛིན་གྲྭ་བཅས་སུ་བོད་ཀྱི་རིག་གནས་ཀྱི་སློབ་ཁྲིད་བྱས།ད་ལྟའི་བར་དུ་སྙན་ངག་དང་ལྷུག་རྩོམ།བསྒྱུར་རྩོམ་སོགས་བརྒྱ་ལྷག༼སྦྲང་ཆར༽སོགས་ཞིང་ཆེན་ཕྱི་ནང་གི་དུས་དེབ་མང་བོར་སྤེལ།སྐབས་གསུམ་པའི་སྦྲང་ཆར་རྩོམ་རིག་བྱ་དགའ་སོགས་ཐོབ།སྔ་རྗེས་སུ༼སྒྲུང་ལྡེའུ་བོན་གསུམ་གྱིས་བོད་ཀྱི་ཆབ་སྲིད་བསྐྱངས་མིན་ལ་གསར་དུ་དཔྱད་པ༽དེབ་དང་བོ་ནས་བཞི་བའི་བར་དང་།༼ཀྲུང་གོའི་བོད་རིག་པ༽སོགས་སུ་སྤེལ།ད་ལྟའི་བར་གཞན་དང་མཉམ་འབྲེལ་གྱིས༼ར་མ་ཎའི་རྟོགས་བརྗོད༽དེབ་དང་བོ་ནས་བཞི་བའི་བར་དང་།༼སྟོན་པའི་རྣམ་ཐར༽༼མི་ཚེ་སླར་གསོ༽༼སངས་རྒྱས་ཀྱི་གཟི་འོད་ནུབ་ལ་འཕྲོས་པ༽བསྒྱུར།༼ནང་བསྟན་སློབ་དེབ་སྐལ་བཟང་འཇུག་ངོགས་༽༼སྐྱབས་འགྲོ་བྲན་གཡོག་གི་འདུ་ཤེས་ཡིན་ནམ།༽༼ནང་བསྟན་དཔལ་འབྱོར་རིག་པ།སྟོད་ཆ།༽༼བོད་རིག་པའི་དཔྱད་རྩོམ་ཕྱོགས་བསྒྲིགས།༽༼གངས་སེང་འཚོལ་བ།༽༼ལྷ་འདྲེའི་སྲེད་པས་བདག་གིར་བྱས་པའི་ལྷ་ས།༽༼བོད་ཀྱི་ལོ་རྒྱུས་ཀྱི་མཐའ་དཔྱོད།༽༼དགེ་ལུགས་པའི་ཚད་མའི་ལོ་རྒྱུས།༽༼བོད་ཀྱི་དགོན་སྡེའི་སློབ་གསོ།༽༼ཚངས་མགུར་ཞིབ་འཇུག༽གཞན་ད་དུང་༼ལྰ་མོའི་ཡོངས་འཛིན་རིན་པོ་ཆེའི་རྣམ་ཐར།༽དང་༼ཐར་ཤུལ་རིན་པོ་ཆེའི་རྣམ་ཐར།༽སོགས་དཔེ་དེབ་བཅུ་ལྷག་བྲིས་ཤིང་ཀན་སུའུ་མི་རིགས་དཔེ་སྐྲུན་ཁང་ནས་བསྐྲུན།དེབ་མང་ཤོས་དཔར་ཁང་ནས་སྒོར་བུད་པའི་ཉིན་དེ་མ་ཁད་དུ་ཡང་དེབ་གྲངས་སྟོང་ཕྲག་གསུམ་བཞི་རེ་བཙོངས་ཚར་འགྲོ།ད་དུང་ཁོང་གིས་གཙོ་སྒྲིག་གནང་བའི༼བསམ་བློའི་ཤེས་རིག༽ཀྱང་བོད་ཁུལ་ཆེས་དགའ་བསུ་ཐོབ་པའི་རིག་གཞུང་དུས་དེབ་ཅིག་ཏུ་གྱུར་ཡོད།སྔ་རྗེས་སུ་བོད་ཡིག་ནང་བསྟན་གྱི་དྲ་བ་ཐོག་མ་བོད་གསང་སྔགས་རིག་གནས་དྲ་བ་བཟོས་ཤིང་།ནང་བསྟན་གྱི་དཔེ་དེབ་རིན་མེད་གཟིགས་འབུལ་བྱེད་པའི་ཤེས་རབ་གསུང་རབ་དངོས་འབུལ་ཁང་བཙུགས།༢༠༡༠ལོར་སྤུན་མཆེད་ཚོ་དང་མཉམ་དུ་རང་རང་གིས་ལོ་མང་བོའི་རིང་ལ་ཉར་ཚགས་བྱས་པའི་དཔེ་ཆ་དག་གཞིར་བྱས་ནས་ཆོས་ལུགས་དང་བོད་རིག་པ་སྐོར་གྱི་དཔེ་མཛོད་ཁང་བསྐྲུན།ད་ལྟ་སྔར་བཞིན་ཕྱོགས་སོ་སོར་སློབ་ཁྲིད་བྱེད་ཀྱིན་སློབ་དཔོན་ཐོན་མི་སམ་བྷོ་ཊ་དང་།བོད་ཀྱི་ལོ་རྒྱུས་རིག་པ།བོད་ཀྱི་མི་ཆོས་རིག་པ།ནང་བསྟན་མཚན་ཉིད་རིག་པ།ནང་བསྟན་དང་སྤྱི་ཚོགས་བར་གྱི་འབྲེལ་བ་བཅས་ལ་ཞིབ་འཇུག་བྱེད་བཞིན་ཡོད།༢༠༡༠ལོ་ནས་གངས་ལྗོངས་ཤེས་རིག་ནོར་བུའི་སློབ་གླིང་གི་གདན་ཞུ་དང་ལེན་གནང་སྟེ་ད་ལྟའི་བར་འཆད་ཁྲིད་ཀྱི་འགན་བཞེས་ཡོད་ལ།སློབ་གླིང་གི་དགེ་རྒན་གྱི་སྡེ་ལ་ཕར་ཕྱིན་དང་དབུ་མ་སོགས་གཞུང་ཆེན་མོ་དག་ཁྲིད་བཞིན་ཡོད།དུས་མཚུངས་སུ་རྒྱ་འགྱུར་བཀའ་བསྟན་ལས་བོད་ཀྱི་བཀའ་བསྟན་གསབ་སྒྱུར་ཚོགས་པ་ཞེས་པར་ཞུགས་ཏེ་བསྟན་པ་ཡང་དར་གྱི་ལོ་ཙྰ་བའི་འགན་བཞེས༼བདེ་བ་ཅན་དུ་སྐྱེ་བའི་སྒོམ་རིམ༽མདོ་སོགས་མདོ་ཚན་བཅུ་ལྷག་བོད་ཡིག་ཏུ་བསྒྱུར་ཅིང་།ད་ལྟའང་ད་དུང་སྒྱུར་བཞིན་ཡོད་དོ།།